SL Uradni list Evropske unije L 104/3

UREDBA KOMISIJE (ES) št. 433/2007

z dne 20. aprila 2007

o določitvi pogojev za dodeljevanje posebnih izvoznih nadomestil za goveje in telečje meso

(Kodificirana različica)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 1254/1999 z dne 17. maja 1999 o skupni ureditvi trga za goveje in telečje meso (1) in zlasti člena 33(12) Uredbe,

ob upoštevanju naslednjega:

(1) Uredba Komisije (EGS) št. 32/82 z dne 7. januarja 1982 o določitvi pogojev za dodeljevanje posebnih izvoznih nadomestil za goveje in telečje meso (2) je bila večkrat bistveno spremenjena (3). Zaradi jasnosti in racionalnosti bi bilo treba navedeno uredbo kodificirati.

(2) Člen 33 Uredbe Sveta (ES) št. 1254/1999 je določil splošna pravila za dodeljevanje izvoznih nadomestil in merila za določanje zneska izvoznih nadomestil.

(3) Glede na položaj na trgu v Skupnosti in obsega prodaje nekaterih proizvodov sektorja govejega in telečjega mesa, ki so lahko predmet intervencijskih odkupov, je primerno določiti pogoje, pod katerimi se lahko dodeljujejo posebna nadomestila za izvoz takšnih proizvodov, kadar so namenjeni nekaterim tretjim državam zaradi zmanjševanja intervencijskih odkupov.

(4) Ukrepi, predvideni s to Uredbo, so v skladu z mnenjem Upravljalnega odbora za goveje in telečje meso –

SPREJELA NASLEDNJO UREDBO:

Člen 1

1. Do posebnih izvoznih nadomestil so upravičeni proizvodi, ki izpolnjujejo posebne pogoje, določene v tej uredbi.

2. Ta uredba velja za sveže ali ohlajeno meso v obliki trupov, polovic, kompenziranih četrti ter sprednjih in zadnjih četrti, ki se izvažajo v nekatere tretje države.

3. Kadar se trupi ali nerazkosane zadnje četrti predstavijo skupaj z jetri in/ali ledvicami, se masa trupa zmanjša za:

(a) 5 kg za jetra in ledvice skupaj;

(b) 4,5 kg za jetra;

(c) 0,5 kg za ledvice.

Člen 2

1. Do posebnega izvoznega nadomestila so upravičeni izvoženi proizvodi, za katere se predloži dokazilo, da izvirajo iz odraslega moškega goveda.

2. Dokazilo iz odstavka 1 se zagotovi s potrdilom, katerega vzorec je dan v Prilogi I in ki ga na zahtevo zadevne stranke izda intervencijska agencija ali katerikoli drug organ, ki ga v ta namen imenuje država članica, v kateri so bile živali zaklane.

To potrdilo se predloži carinskim organom ob zaključku carinskih formalnosti za izvoz in se po upravnih poteh pošlje agenciji, pristojni za izplačilo nadomestila po zaključku navedenih formalnosti. Te formalnosti se zaključijo v državi članici, v kateri so bile živali zaklane.

Člen 3

Države članice določijo pogoje za preverjanje proizvodov in za izdajo potrdila iz člena 2. Ti pogoji lahko vključujejo navedbo minimalne količine.

Države članice sprejmejo potrebne ukrepe, s katerimi zagotovijo, da v času od preverjanja proizvodov do takrat, ko ti zapustijo geografsko ozemlje Skupnosti ali so dostavljeni na namembno območje iz člena 36 Uredbe Komisije (ES) št. 800/1999 (4), ne pride do zamenjave proizvodov. Ti ukrepi vključujejo označevanje vsakega proizvoda z neizbrisno oznako na vsaki četrti ali s posameznim žigom na vsaki četrti. Zakol in označevanje se izvajata v klavnici, ki jo v zahtevku iz člena 2(2) navede zadevna stran.

V primerih, ko so klavni trupi ali polovice razkosani na prednje in zadnje četrti na drugem kraju kakor v klavnici, lahko oblast iz prvega pododstavka člena 2(2) nadomesti potrdilo iz člena 2, izdano za klavne trupe ali polovice, s potrdili za četrti pod pogojem, da so izpolnjene tudi druge zahteve v zvezi s tem.

Člen 4

Uredba (EGS) št. 32/82 se razveljavi.

Sklici na razveljavljeno uredbo, se upoštevajo kot sklici na to uredbo in se berejo v skladu s primerjalno tabelo v Prilogi III.

Člen 5

Ta uredba začne veljati na dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 20. aprila 2007 Za Komisijo Predsednik José Manuel BARROSO

(1) UL L 160, 26.6.1999, str. 21. Uredba, kakor je bila nazadnje spremenjena z Uredbo (ES) št. 1913/2005 (UL L 307, 25.11.2005, str. 2).

(2) UL L 4, 8.1.1982, str. 11. Uredba, kakor je bila nazadnje spremenjena z Uredbo (ES) št. 1713/2006 (UL L 321, 21.11.2006, str. 11).

(3) Glej Prilogo II.

(4) UL L 102, 17.4.1999, str. 11.

PRILOGA I